NARIADENIE RADY (ES) č. 1759/2006
z 28. novembra 2006,
ktorým sa mení a dopĺňa nariadenie (ES) č. 104/2000 o spoločnej organizácii trhov s výrobkami rybolovu a akvakultúry
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Výdavky, ktoré vznikli členským štátom v súlade s určitými ustanoveniami nariadenia Rady (ES) č. 104/2000 (2) iv súčasnosti podliehajú pravidlám ustanoveným v nariadení Rady (ES) č. 1258/1999 zo 17. mája 1999 o financovaní Spoločnej poľnohospodárskej politiky (3). Nariadenie Rady (ES) č. 1258/1999 sa zrušilo nariadením Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (4), ktoré sa uplatňuje na výdavky členských štátov od 16. októbra 2006.
(2)
Článkom 2 ods. 1 písm. a) nariadenia (ES) č. 1290/2005 sa zriaďuje Európsky poľnohospodársky záručný fond (ďalej len „EPZF“).
(3)
V článku 3 ods. 2 písm. f) uvedeného nariadenia sa stanovuje, že EPZF financuje centralizovaným spôsobom výdavky súvisiace s trhmi rybného hospodárstva.
(4)
Financovanie výdavkov súvisiacich s trhmi rybného hospodárstva podľa článku 3 ods. 2 písm. f) uvedeného nariadenia je realizáciou rozpočtu centralizovaným spôsobom, a teda by malo spĺňať ustanovenia nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5) a jeho vykonávacie pravidlá ustanovené v nariadení Komisie (ES, Euratom) č. 2342/2002 (6).
(5)
Nariadenie (ES) č. 104/2000 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Článok 35 nariadenia (ES) č. 104/2000 sa nahrádza takto:
„Článok 35
1. Výdavky vzniknuté členským štátom podľa článkov 10, 21, 23, 24, 25 a 27 tohto nariadenia sa považujú za výdavky v zmysle článku 3 ods. 2 písm. f) nariadenia Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (7).
2. Financovanie výdavkov uvedených v odseku 1 sa poskytuje v súvislosti s výrobkami zo skladov alebo skupiny skladov iba do limitu množstiev pridelených dotknutému členskému štátu z celkového objemu povolených výlovov na príslušný sklad alebo skupinu skladov.
3. Podmienky uplatňovania tohto článku sa prijmú v súlade s postupom uvedeným v článku 38 ods. 2.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie sa uplatňuje od 16. októbra 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. novembra 2006